दुलाराय बर’ फरायसा आफादा दिनै सेबानि मासिगिरि आर.सि. जैनजों आसामाव जानो गोनां मेट्रिक आनजादनि सायाव सावरायबाय। फरायसा आफादनि मोनसे गौथुम बादियै एबसुआ सावरायनाया जोबोर बाखनायथाव खामानि जादों । दुलाराय बर’ फरायसा आफादा सेबानि मासिगिरि आर.सि. जैननि सिगाङाव कर’ना जिउसानि थासारिया जेब्ला गुरै जागोन अब्ला मेट्रिक आनजादखौ खुंफुंनाय, मेट्रिक आनजादनि 20 साननि सिगां फारिलायखौ फोसावनाय, बिमानि राव आरो इंराजिखौ गोनांथि खालामनानै 3 घण्टानि गेजेराव 100 नम्बर आरो गुबुन आयदाफोरखौ 50 जौखोन्दोयै 2 घण्टानि गेजेराव आनजाद लिरहोनाय, आनजादथिलिखौ कर’ना जिउसानि नेम-खान्थिखौ फालिनानै खुंफुंनाय आरो बायदि-बायदि बिथिंखौ लानानै सावरायलायदोंमोन। बे सावरायज्लायनाया जोबोर मोजां जादों होननानै साननाय जादों। दा सेबाया थाबैनो मेट्रिक आनजादखौ खुंनो साननायखौ लानानै एबसुजों सावरायदों। जायखि जाया समावनो मेट्रिक आनजादनि समफारिखौ फोसावनो हानाय बादि आनजाद बर्डआ साखा-फारा जादों होननानै मिथिनाय जादों। ओजोंहाय हायारसेकेन्दारिनि आनजादखौ सिबिएसइनि आनजादजों एसे फारागथि लाखिनानै खुंगोन बादि ! दा बे आनजादफोरा अनलाइन जागोन ना अफलाइन जागोन जेबो मिथिनाय जायाखैब्लाबो आनजादफोरादि अफलाइन थामहिनबा थाखो खथायावनो जागोन बादि सानजायो। सिबिएसइनि हायारसेकेन्दारि आनजादखौ फैगौ जुलाई दाननि 15 निफ्राय 25 आगष्टसिम खुंनो मिरु सोरखारा थिरांथा लादों होननानै खौरां मोननाय जादों। बे बेलायाव मिरु सोरखारनि मोनसे गोजौ थाखोनि सावरायनाय जालांबाय होननानै मिथिनाय जादों आरो फैगौ 1 जुननि गेजेराव थिरांथानि सायाव फोरमायगोनखौ मिथिनाय जादों। बेनि सायाव मिरु सोरखारा हादरसा सोरखारफोरजोंबो सावराय खाबाय होननानै खौरां मोन्दों। मिथिनाय बादिब्ला हादरसा सोरखारनि बांसिनानो आनजाद खुंनायखौ नागिरदों। नाथाय माखासे हादरसा सोरखारा माबादि खालामनो हायो बिनि सायावबो सानगासिनो दं होननानैबो मिथिनाय जादों। ओजों दिल्ली, महाराष्ट्र बायदि हादरसा सोरखारा आनजाद होगिरिफोरखौ भेकसिन लानानैसो आनजाद लिरहोनाय बाथ्राबो सानदों। आनजादनि आवगाय हायारसेकेन्दारि नैथि बोसोरनि आनजाद होगिरिफोरखौ भेकसिन होनायनि राहा लायोब्ला थारैनो साननैसोनि उनाव आनजादखौ लाजागोन होननानैबो बुंनाय खौरां मोननाय जादों। गुबुन फारसे आनजादनि समखौ मोनसे आयदायाव थाम घण्टानि सोलाय 90 मिनिट खालामनांगौनि बाथ्रा सिखांदों। सिबिएसइआ आनजादनि समखौ फुसुंनायजों लोगोसे मोन 19 गाहाइ आयदाफोरावल’ आनजाद लानो साननायखौ खौरां मोन्दों। खायसेया मोननै खोलोबाव आनजाद खुंनायनि बाथ्राबो बुंनाय खोनादों। गिबि खोलोबाव जाय फरायसाफोरा आनजादाव जिरायनो हाया बिसोर नैथि खोलोबनि आनजादाव जिरायनो हागोन। दा आसाम सोरखाराबो सिबिएसइनि आनजादजों एसे फारागथि लाखिनानै मेट्रिक आनजादखौ लानाय बाथ्राखौ बुंदों। हादरनि गासैबो हादरसायावनो एखे समावनो सिबिएसइआ आनजादखौ लानांगोन। नाथाय गासै हादरसायावनो कभिडनि गिख्रंथाव थासारिया समान नङा। खायसे हादरसायाव कभिड बेरामनि लोमजानाया खमायदोंब्लाबो दाबो माखासे हादरसायाव खमायाखै। बिदि थासारियाव आनजाद होगिरिफोरनि बेलायाव मोनसे नेम-खान्थिया बाहाय जागोनना ? ओजों नाथाय फरायसाफोरनि जिउ आरो इयुन रैखाथिनि बाथ्राखौबो सान्दों। जिखियानो जाया मानो फरायसानि बिमा-बिफा आरो बिगोमाफोरा फरायसानि सावस्रिनि सोमोन्दै रोखा रैखाथि मोननानै आनजाद लिरहोनायनि बाथ्राफोरखौ सानदों आरो बि गिनायखौ गैया खालामनो बयबो मिजिंगथिदों।